京口喜雨樓落成呈史固叔侍郎
作者：戴復古
朝代：宋

paragraphs: 京口畫樓三百所，第一新樓名喜雨。
大鵬展翼到中天，化作簷楹不飛去。
一日登臨天下奇，華燈照夜萬琉璃。
上與星辰共羅列，下映十里蓮花池。
泰山爲麴海爲釀，手挈五湖爲甕盎。
銀糟香沸碧瑶春，歌舞當壚多麗人。
使君歌了人皆飲，更賞谷中花似錦。
五兵不用用酒兵，折衝樽俎邊塵寢。
茲樓屹作東南美，孰識黄堂命名意。
特將此酒噀爲霖，四海九州同一醉。